“หุ้นเอเชีย” เปิดลบ กังวลโควิด “จีน-ฮ่องกง” หลังยอดผู้ติดเชื้อพุ่ง
“ตลาดหุ้นเอเชีย” เปิดลบ หลังดัชนีฮั่งเส็งเปิดตลาดร่วงเกือบ 2% ท่ามกลางความวิตกกังวลเกี่ยวกับสถานการณ์การแพร่ระบาดของโรคโควิด-19 หลังพบยอดผู้ติดเชื้อเพิ่มขึ้น
“ตลาดหุ้นเอเชีย” เปิดลบ วิตก หลังดัชนีฮั่งเส็งเปิดตลาดร่วงเกือบ 2% ท่ามกลางความวิตกกังวลเกี่ยวกับสถานการณ์การแพร่ระบาดของโรคโควิด-19 หลังพบยอดผู้ติดเชื้อเพิ่มขึ้น
21 พ.ย. 2565

ผู้สื่อข่าวรายงานว่า ตลาดหุ้นเอเชียเปิดลบเป็นส่วนใหญ่ในวันนี้ โดยดัชนีฮั่งเส็งเปิดตลาดร่วงลงเกือบ 2% ท่ามกลางความวิตกกังวลเกี่ยวกับสถานการณ์การแพร่ระบาดของโรคโควิด-19
สำหรับดัชนีฮั่งเส็งตลาดหุ้นฮ่องกงเปิดที่ระดับ 17,654.15 จุด ลดลง 338.39 จุด หรือ -1.88% ขณะที่ดัชนีเซี่ยงไฮ้คอมโพสิตตลาดหุ้นจีนเปิดที่ 3,078.06 จุด ลดลง 19.18 จุด หรือ -0.62% ส่วนดัชนีนิกเกอิตลาดหุ้นโตเกียวเปิดที่ระดับ 27,982.00 จุด เพิ่มขึ้น 82.23 จุด หรือ +0.25%
ขณะที่ธนาคารกลางจีนประกาศคงอัตราดอกเบี้ยเงินกู้ลูกค้าชั้นดี (LPR)  ประเภท 1 ปีที่ระดับ 3.65% และคงอัตราดอกเบี้ย LPR ประเภท 5 ปีที่ระดับ 4.30% ในวันนี้ หลังจากที่ตัดสินใจคงอัตราดอกเบี้ยเงินกู้ระยะกลาง (MLF) ระยะ 1 ปีซึ่งเป็นอัตราดอกเบี้ยนโยบายของจีนไว้ที่ระดับ 2.75% เมื่อวันที่ 15 พ.ย.65 ที่ผ่านมา
ส่วนตลาดหุ้นฮ่องกงและตลาดหุ้นจีนยังคงได้รับแรงกดดันจากการแพร่ระบาดของโรคโควิด-19 โดยล่าสุดมีข่าวว่าเมืองสือจยาจวง (Shijiazhuang)  ซึ่งตั้งอยู่ใกล้กับกรุงปักกิ่ง ได้ถูกล็อกดาวน์ ซึ่งรวมถึงการถูกสั่งปิดโรงเรียนและมหาวิทยาลัย ขณะที่ประชาชนในเมืองดังกล่าวถูกสั่งให้อยู่แต่ในบ้านเป็นเวลา 5 วัน
นอกจากนี้ จำนวนผู้ติดเชื้อโควิด-19 ในฮ่องกงยังคงเพิ่มขึ้นอย่างต่อเนื่อง โดยในวันอาทิตย์ที่ 20 พ.ย.65 ฮ่องกงรายงานพบผู้ติดเชื้อรายใหม่จำนวน 7,763 ราย และมีผู้เสียชีวิตจำนวน 13 ราย